贺铸
题武昌郑判官直节亭
开亭榜直节，宠尔青琅玕。
岁晚傲霜雪，不同天下寒。
挺立百丈夫，被之古衣冠。
春华白粉泽，正色莫敢干。
越客与登览，微吟复长叹。
六鳌方拚戏，云海翻狂澜。
傥逢龙伯公，何惮剪一竿。
岐山鸣凤雏，久刷五色翰。
何以慰朝饥，美实来加餐。
高材陋时用，自持良独难。
不愿裁乐管，伶伦非古官。
浪遭野王辈，三弄为人欢。
愿制杀青简，灿然漆与丹。
褒贬约鲁史，终古垂不刊。
顾此托根地，辱哉久泥蟠。